google/wiki40b huggingface dataset:
San Luis Potosí

Navnet

Navnet Potosí viser til den bolivianske byen av samme navn. Da det ble funnet sølv i San Luis Potosí, håpet man selvsagt at sølvårene her skulle være like rike som i den legendariske sølvbyen Potosí.

Geografi

Det meste av delstaten ligger i høylandet, og gjennomsnittlig høyde er ca. 2000 meter. For det meste er også et tørt klima fremherskende, med forholdsvis lave temperaturer for breddegraden. Mot øst faller imidlertid landet bratt ned i en tropisk dal, la Huasteca Potosina. Her er klimaet varmere og fuktigere, og vannrike elver skjærer gjennom et dramatisk landskap av fjell, dype daler og klipper.

Historie

Før den spanske erobringen av Mexico var området delt i tre kulturområder. La Huasteca Potosina, det tropiske lavlandet, var befolket av huastekernasjonen. Denne nasjonen hadde i århundrer en rik kulturell blomstring i delstatene Veracruz, Tamaulipas og San Luis Potosí, og det finnes flere arkeologiske utgravningssteder i delstaten. På 1400-tallet ble de imidlertid erobret av aztekerne. Den midtre delen av landet var befolket av otomí- og pame-nasjonene. Disse folkene dannet overgangen mellom jordbruksområdene i sør og jeger/sankerkulturene i nord. Mot nord bodde ulike folkeslag som av aztekerne foraktelig ble kalt chichimecas, ("barbarer"). De levde som nomader.
På 1570-80-tallet etablerte misjonærer seg i de sørlige områdene. Men funnet av sølv rundt 1590 satte fart i den spanske bosettingen, og i 1592 ble San Luis Potosí by grunnlagt. Urfolk fra nasjoner som Tlaxcala, otomí og purépecha ble bragt inn for å arbeide i gruvene og på haciendaene. På 1700-tallet var området kjent for den harde behandlingen urfolket fikk i gruvene. I 1767 fant et opprør sted som følge av at jesuittene ble kastet ut av det spanske riket. Jesuittene behandlet nemlig urfolket bedre.
I 1863 ble San Luis Potosí erklært for hovedstad i Mexico av Benito Juárez. Mexico by var på dette tidspunktet i hendene på franske erobringsstyrker, og den lovlige regjeringen var derfor flyktet nordover i landet.

Økonomi

Økonomien er preget av gruvedrift, og i tillegg til de legendariske sølvgruvene utvinnes det gull, kopper, sink og andre mineraler. Kvegdrift og jordbruk er også viktig, og det dyrkes mais, hvete, bønner og bomull. I San Luis Potosí by er det en del forbruksvareindustri.

Verdt å se i San Luis Potosí

Hovedstaden San Luis Potosí by er en av Mexicos vakre og interessante sølvbyer, med hus, palasser og kirker i barokkstil. Real de Catorce er en annen sølvby som blomstret på 1800-tallet, men som senere ble en spøkelsesby. I Gogorrón finnes det varme kilder. Lavlandet Huasteca Potosina er et naturområde av stor skjønnhet.

Ymse

Filmen Bandidas med Salma Hayek og Penelope Cruz ble tatt opp i San Luis Potosí.
Steingrímur Hermannsson

Biografi

Han var sønn av statsminister Hermann Jónasson. Da han vokste opp, var Island preget av Den store depresjonen, og som ungdom hørte han ofte på når faren diskuterte andre verdenskrig hjemme i stua. Han ville ikke inn i politikken, men dro til USA for å studere i 1948. Hermannsson utdannet seg til ingeniør i Chicago, og på Caltech og ble direktør for Islands forskningsråd i 1957. Men i 1960-årene gikk han likevel inn i politikken og ble valgt til Alltinget i 1971, før han ble partileder i 1979. 
Etter å ha tjent som statsminister ble han sjef for Islands sentralbank, en stilling han hadde fra 1994 til han ble pensjonist i 1998.

Politiske høydepunkt

I 1986 var han vert for toppmøtet i Reykjavik, hvor Mikhail Gorbatsjov og Ronald Reagan møtte hverandre. Selv om det ikke ble vurdert som så veldig vellykket, banet det veien for slutten på den kalde krigen. Island var det første landet som anerkjente Litauen som uavhengig av Sovjetunionen, noe som skyldtes Steingrimurs sterke støtte til Vytautas Landsbergis.

Pensjonist

Noen ville nominere ham til president i 1996, men det takket han nei til, han ønsket å gå av da han var 70 og ikke sitte ut over det. Etter at Hermannsson trakk seg tilbake, holdt han til å begynne med en lav profil. Men etter hvert engasjerte han seg, blant annet mot EU og han ble økende kritisk til sitt gamle parti. Hermannsson støttet et miljøinitiativ som ble tatt foran valget i 2007, noe som førte til at han nesten mistet rollen som sitt partis grand old man. 
Memoarene som han gav ut i tre bind fra 1998 til 2000 ble en bestselger.
Enchilada

Enchilada (spansk uttale: [entʃiˈlaða]) er en meksikansk matrett som består av en maistortilla rullet rundt et fyll og badet i chilisaus. Det fins mange ulike varianter av retten, og fyllet kan utgjøres av blant annet kylling-, kalkun- eller svinekjøtt, så vel som ost, bønner, poteter, grønnsaker eller sjømat. Sausen varierer også fra en variant til en annen. Enchiladas serveres vanligvis med flere tilbehør, for eksempel ris, salat, rå løk, rømme eller ost.
Afganit

Afganit (russisk: Афганит) er et aktivt beskyttelsessystem for pansrede kjøretøy med en radar i millimeterbølgeområdet (26,5–40 GHz). Denne radaren søker aktivt etter fiendtlige trusler fra luft og bakke, og velger automatisk adekvate motmidler. Systemet er standard på stridsvognen T-14 Armata og stormpanservognen T-15. Deler av systemet kan også brukes på Kurganets-25.
Jack sings

Jack sings er en EP-plate.
Artist på side A er amerikanskfødte og i Norge bosatte Jack Dailey med kor og orkester, på Side B Jack Dailey med orkester.
Platens betegnelse er Triola TEP 19.
Kahytt

Kahytt er et oppholdsrom under dekk på en båt. Uttrykket kommer fra fransk og betegner et beboelsesrom for skipets offiserer.
Hawker Fury

Utvikling

Det var det første flyet i britisk tjeneste som kunne fly raskere enn 175 knop (200 engelske mil i timen). Da den kom var Fury en avansert design og hadde mange elementer som ble tatt opp i senere fly fra Hawker, særlig Hawker Hurricane. Med tanke på økonomi ble Hurricane konstruert slik at fabrikken kunne gjenbruke en del av de allerede eksisterende jiggene for selve skroget og halen. På mange måter var flyet en Hawker Fury med bare ett vingepar og innfellbart understell. I begynnelsen ble det ofte omtalt som the Fury monoplane. Selv for et utrenet øye skal det være mulig å se slektskapet, særlig likner halepartiet på de to flyene hverandre.

Hawker Fury i Norge

Flytypen ble solgt til en rekke land, men i Norge ble det bare kjøpt inn et eneste eksemplar til utprøving for Hærens flyvåpen. Fury ble valgt bort til fordel for Gloster Gladiator.
Hellissandur

Hellissandur er et tettsted på nordkysten av Snæfellsnes på Island. Det har om lag 535 innbyggere (med nabostedet Rif) og ligger i kommunen Snæfellsbær. Innbyggerne lever av fiskeindustrien. Like ved ligger en radiomast med en høyde på 412 meter.
Vær velkommen

Vær velkommen er et musikkalbum med Åse Kleveland, utgitt i 1974.
Elea-Mariama Diarra

Idrettskarriere

Diarra deltok ved junior-EM i friidrett 2009 i Novi Sad, der Frankrike kom på 3.-plass på 4 x 400 meter. Ved U23-EM i friidrett 2011 fikk Frankrike igjen bronse, med Diarra på laget. Her deltok hun også på 400 meter, men til tross for ny personlig rekord på 53,99 i innledningsheatet gikk hun ikke videre til finalen, men endte på 9.-plass. Hun vant 400 meter ved det franske mesterskapet i friidrett i 2011, med tiden 53,01. Hun ble også tatt ut til VM i friidrett 2011, men deltok ikke i konkurransen. 
Ved EM i friidrett 2012 i Helsingfors kom Frankrike på 2.-plass på 4 x 400 meter stafett. Diarra deltok her i innledningsheatet, der Frankrike løp på 3:29,03, og fikk dermed sølvmedalje i dette mesterskapet. Hun ble tatt ut på stafettlaget ved sommer-OL 2012, men deltok ikke i konkurransen. 
Frankrike deltok i Super League ved Lag-EM i friidrett 2014 i Braunschweig, der Diarra var med og løp 4 x 400 meter, der det franske stafettlaget kom på 3.-plass. Frankrike kom på 4.-plass i lagkonkurransen. 
Ved EM i friidrett innendørs 2015 i Praha vant Frankrike 4 x 400 meter stafett, der Diarra løp på lag med Floria Guei, Agnès Raharolahy og Marie Gayot. Hun deltok også ved det andre IAAF World Relays som ble arrangert i 2015, der Frankrike kom på 4.-plass på 4 x 400 meter, 0,3 sekunder bak Storbritannia. Hun deltok også på stafett-medleyen, der Frankrike kom på 6.-plass.
Eliseu

Landslaget

10. juni 2009 fikk han sin første landskamp for Portugal mot Estland. 7. oktober 2011 scoret han sitt første landslagsmål mot Island.
Han ble tatt ut i Portugals EM-tropp til EM i Frankrike 2016.
Han ble tatt ut i Portugals tropp til FIFA Confederations Cup 2017 i Russland.
ISO 3166-2:TF

ISO 3166-2:TF er De franske sørterritorienes del av ISO 3166-2, som er del av ISO 3166-standarden utgitt av International Organization for Standardization, som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
Det er for tiden ikke definert noen ISO 3166-2-koder for De franske sørterritoriene.
De franske sørterritorier, som er et fransk oversjøisk territorium, er offisielt tildelt ISO 3166-1 alfa-2-koden TF. De franske sørterritoriene har også koden FR-TF i ISO 3166-2:FR, Frankrikes del av ISO 3166-2.
Under ISO 3166-1s definisjon dekker ikke koden TF Adélie Land, som i stedet er del av Antarktis, med alfa 2-koden AQ.
H.L. Culbreath Bayside kraftverk

H L Culbreath Bayside kraftverk er et varmekraftverk i Hillsborough County i Florida, USA. Anlegget har en installert produksjonskapasitet på 1.934 MW, fordelt på 9 turbiner. Operatør er energiselskapet Tampa Electric Co. 
Kraftverket stod ferdig utbygd i 1967, med utvidelser i 2004. Brenselkilden er naturgass, subsidiært brukes fyringsolje.
Dorcadiopsis

Utseende

En middelsstor, kraftig, brunsvart trebukk med uregelmessige, kanelbrune flekker. Antennene er omtrent så lange som kroppen. pronotum er nokså stort, med rundede sider og en liten pigg på hver side. Dekkvingene er avsmalnende bakover. Beina er forholdsvis kraftige.

Utbredelse

Arten er beskrevet fra Etiopia.
Naohiro Ishikawa

Japans herrelandslag

Naohiro Ishikawa spilte seks landskamper for Japans herrelandslag.
Pressefotograf

En pressefotograf eller fotojournalist er en betegnelse på en fotograf som jobber i pressen med fotojournalistikk. Vedkommende jobber primært med visuell journalistikk i form av fotografier eller levende bilder. Det skiller seg fra andre typer fotografi gjennom strenge etiske retningslinjer og aktsomhetskrav, blant annet regulert gjennom pressens selvpålagte etiske normer i Vær Varsom-plakaten.
Tittelen pressefotograf ble tidligere mye brukt i Norge på fotografer som jobbet i avisene, men i dag er det vanligere å bruke tittelen fotojournalist. Overgangen henger sammen med opprettelsen av fotojournalistutdanningen ved Høgskolen i Oslo i 1995, som tok over etter Norsk Pressefotografskole. Det var viktig for utdanningen å definere fotojournalistikk til en egen form for journalistikk i bransjen, og tittelen var også fra før av veldig vanlig i amerikansk faglitteratur.
Tittelen fotojournalist er likevel ikke særlig etablert utenfor journalistkretser, og flere eldre fotografer bruker fortsatt tittelen pressefotograf for å beskrive seg selv. Fotojournalistenes interesseorganisasjon kaller seg også fortsatt Pressefotografenes Klubb, men bruker selv betegnelsen fotojournalist.
Ingvald Møllerstad ble Norges første fast ansatte pressefotograf, da han ble ansatt i Aftenposten 1. februar 1925. Han jobbet i avisen til han gikk av med pensjon i 1963.
Vintrie

Vintrie er et tettsted i Malmö kommune i Skåne län i Sverige. I 2010 hadde tettstedet 670 innbyggere.
Lough Cé-annalene

Lough Cé-annalene (Lough stundom også skrevet Loch) er en irsk krønike som dekker historiske hendelser, hovedsakelig i området Connacht og områdene rundt, fra tidsrommet 1014 til 1590. Annalenes navn kommer fra stedet Lough Cé i kongedømmet Moylurg i dagens nordlige Roscommon som var maktsenteret for klanen MacDermot.
Den største delen av annalene er tilskrevet medlemmene av klanen Ó Duibhgeannáin med noen rettelser i teksten av dens velynder, Brian na Carriag MacDermot, den første MacDermot av Carrick (død 1592).
Fjellseter-affæren

Fjellseter-affæren eller Fjeldsæter-affæren er ettertidens betegnelse på et sammenstøt mellom streikende og streikebrytere på Fjellseter utenfor Trondheim i 1924.
Under de bitre streikekampene og lockouten var streikebryterne forhatt blant mange, og kampen mot streikebryteriet gikk noen ganger på nevene løs. På Fjellseter tok streikende arbeidere seg inn på en fest streikebryterne prøvde å avvikle. Det endte med håndgemeng og politiuttrykning.
Etter sammenstøtet ble det reist tiltale mot flere av de involverte. To av de mest sentrale var Gottfred Gerhardsen og Hjalmar Dyrendahl. Gerhardsen var formann i byens samorganisasjon, og hørte politisk hjemme i NKP. Dyrendahl var AP-mann.
Begge ble dømt til ett års fengsel og ti års tap av statsborgerlige rettigheter. Dyrendahl som arbeidet i Posten mistet jobben.
Da dommene ble kjent i januar 1925 var reaksjonene sterke i Trondheim: Samorganisasjonen, DNA og NKP gikk sammen om å organisere protester. Trondheimsarbeiderne streiket, i en dags aksjon som nærmet seg generalstreik. Det var demonstrasjonstog og taler av APs Martin Tranmæl og NKPs Sverre Støstad.
AP-ungdommen viste senere sin forakt for hele dommen da de valgte Dyrendahl til ny formann i Venstrekommunistisk Ungdomsfylking mens han sonet sin fengselsstraff. VKU-landsmøtet fulgte opp valget ved å sende ham en varm hilsen i fengselet. Både Dyrendahl og Gerhardsen fikk tilbake sine statsborgerlige rettigheter av arbeiderregjeringen i 1928.
Chittagong internasjonale lufthavn

Chittogong internasjoale lufthavn (Shah Amanat International Airport) (IATA: CGP, ICAO: VGEG) (på bengali:শাহ আমানত আন্তর্জাতিক বিমানবন্দর, Śhā Amānat Antarjātik Bimānbandar) er en internasjonal lufthavn for Bangladesh's havneby, Chittagong, sydøst i landet. Den drives av landets luftfartsmyndigheter, "Civil Aviation Authority of Bangladesh". Den er den den nest største etter Dhaka. Den brukes også av flyvåpenet i Bangladesh, "Bangladesh Air Force". Den var tidligere kjent som "Hannan International Airport, gitt navn etter en poitiker. M. A. Hannan, men fikk nytt navn 2. april 2005 og da etter en islamsk helgen, St. Hazrat Shah Amanat.
Flyplassen betjener årlig 1,5 million passasjerer og  6 000 tonn gods. Flyplassen traffikeres av ni flyselskaper som forbinder plassen med byer i Midtøsten;Bangkok, Kolkata og Kuala Lumpur sammen med innenandsruter til Dhaka. Flyfrakt utføres av Emirates SkyCargo og Etihad Cargo som tilbyr flyfrakt til Dubai, Abu Dhabi, Hongkong og Guangzhou.

Beliggenet

Flyplassen ligger i Patenga-området, 20 km. vest for byens forretningstrøk, "GEC Circle" og 18,5 km. syd for jernbanestasjonen på nordsiden Karnaphuli-elven. Det er ingen hoteller eller restauranter nær flyplassen, men godt tilbud av slike inne i Chittagong.
Labiduridae

Utseende

Labiduridae er stort sett forholdsvis store, sylindriske saksedyr. Antennene er temmelig lange og trådformede, det fjerde til sjette leddet ganske korte. Vingene er vanligvis velutviklede, men vingeløse former finnes. Beina har slanke føtter, fotleddene uten påfallende utskudd. Tangen på bakkroppen er vanligvis ganske lang, og kan være asymmetrisk, ofte med tenner på innsiden.

Levevis

Saksedyr har bitende munndeler og lever av forskjellig organisk føde og men kan gjerne ta mindre levende byttedyr.
Enkelte arter i denne familien kan gjøre noe skade på jortdbruksvekster.

Utbredelse

Familien omfatter flere arter som er spredt over store deler av Jorden med mennesker.
Piggknopprørfly

Utseende

Et middelsstort (vingespenn 30 – 41 mm), nokså slankt, lyst brungrått eller gulbrunt nattfly, ofte litt rødlig. Bakkroppen er påfallende lang og stikker ut bak vingene når sommerfuglen hviler. Forvingen er nokså smal og avrundet. Den har en bue av små, svarte flekker litt utenfor midten og en rekke svarte flekker langs ytterkanten, noen ganger også større, svarte flekker lenger inne i vingen. Bakvingen er lyst gråbrun.

Levevis

Arten finnes på sumpete steder, der larven utviker seg inne i stenglene av dunkjevle (Typha spp.), piggknopp (Sparganium spp.) og sverdlilje (Iris pseudacorus). De voksne sommerfuglene flyr i august – september og kommer gjerne til lys.

Utbredelse

Arten er utbredt i Europa, unntatt lengst i nord. I Norge er den funnet i Østfold, Aust-Agder og Vest-Agder.
Deuteronoda

Utseende

Middelsstore, avlangt ovale, blanke bladbiller, gjerne gulbrune med metallisk fargede tegninger på dekkvingene. Antennene er tynne og noe over halvparten så lange som kroppen. Oversiden er kraftig punktert. Pronotum er rundet med skarpt markert siderand. Dekkvingene er jevnbrede, grovt punkterte.

Levevis

Både larvene og de voksne (imago) er planteetere som lever på trær og busker i skog.

Utbredelse

Slekten er utbredt i Mellom- og Sør-Amerika, i alle fall i Brasil og Bolivia.
Arp 186

Arp 186 (har også benevnelsene NGC 1614, Mrk 0617 og II Zw 015) er et galaksesystem sammensett av to galakser som har blitt slått sammen til en. Systemet ligger rundt 200 millioner lysår unna jorden i stjernebildet Floden. Det har et sentrum lyssterkt i den optiske delen av det elektromagnetiske spektret; lysstyrken nærmer seg et kvasarnivå, men sentrumet viser ikke direkte bevis på at det er en aktiv galakse. NGC 1614 har en lengre tidevannshale som følge av den tidligere kollisjonen.
The Fullerton Hotel Singapore

The Fullerton Hotel Singapore er et femstjerners luksushotell nær munninga til Singaporeelva i Marina Bay i Singapore. Hotellet åpna i 2001 i det som tidligere var kjent som The Fullerton Building og General Post Office Building. Adressa er 1 Fullerton Square. Hotellet har 400 rom fordelt på ni etasjer.
Murmasji

Murmasji (russisk: Мурмаши) er en bymessig bosetning i Murmansk oblast i Russland. Bosetningen ligger like ved utløpet av elva Tuloma, 23 km sørvest for Murmansk. Befolkning: 16 000 (2005 est.), 16 343 (folketelling 2002), 14 312 (folketelling 1989).
Bosetningen ble grunnlagt i 1930 som en bosetning for arbeidere under byggingen av kraftverket Nedre Tuloma, som ligger like ved byen.
Murmansk lufthavn ligger like sørvest for Murmasji.
The Last Witch Hunter

Handling

Den moderne verden har mange hemmeligheter, men den mest forbløffende hemmeligheten er at hekser fremdeles lever blant oss; onde, overnaturlige skapninger innstilt på å slippe løs Svartedauden på verden. Hærer av heksejegere kjempet mot den unaturlige fienden verdne rundt for århundrer, inkludert Kaulder, en tapper kriger som klarte å drepe den allmektige heksedronningen, og reduserte tilhengerne hennes i samme slengen. I øyeblikkene før hun døde forbanner dronningen Kaulder med hennes egen udødelighet, og han blir dermed separert fra sin elskede kone og datter i etterlivet. I dag er Kaulder den eneste av sitt slag som er igjen, og han har brukt århundrer på å jakte hekser som har sluppet unna, alt mens han samtidig lengter for sin for lengst avdøde familie. Men det Kaulder ikke vet er at heksedronningen har gjenoppstått og nå søker hevn på morderen hennes. Dette forårsaker en episk kamp som vil avgjøre overlevelsen til mennesket som rase.
Røldal vegmiljø

Røldal vegmiljø er et kulturhistorisk vegmiljø ved Røldal i Odda kommune. Kulturmiljøet viser fire generasjoner veger i overgangen mellom dal og høyfjell. Den eldste ridevegen i Røldal har med stor sannsynlighet vært bruk som pilegrimsveg gjennom hele middelalderen. «Pilegrimsvegen» er ca. 6 km lang og den består stedvis av sti og hulveg. Vegens mer våte partier er steinsatt. 
I forbindelse med at Oscar II var på gjennomreise i Norge i 1879 ble det bygget en 250 meter lang vegstrekning som går i svinger oppover lisiden ved Nyastøl. 
Den første kjørevegen over Haukelifjell ble åpnet i 1886. Vegen opp Austmannalia ble bygget etter nye vegtekniske prinsipper med maksimal stigning på 1:20. Vegstrekningen består av åtte hårnålssvinger og var i bruk frem til 1982, da denne vegparsellen ble erstattet av tunnel.
Den 21. desember 2009 fredet Riksantikvaren Røldal vegmiljø sammen med 39 andre vegmiljøer omtalt i Nasjonal verneplan for veger, bruer og vegrelaterte kulturminner.
Guangzhous symfoniorkester

Guangzhous symfoniorkester (广州交响乐团; forkortet GSO etter Guangzhou Symphony Orchestra) er et kinesisk orkester i Guangzhou i provinsen Guangdong. Det ble grunnlagt i 1957.
Orkesterets nåværende (2008) kunstneriske leder er Long Yu 余隆. Det har turnert på fem kontinenter.
WORM (Rotterdam)

WORM er en konsert- og teaterscene i og et kulturhus i Rotterdam. Huset bruktes som kombinert kino og konsertlokale. Det ligger i Boomgaardsstraat 71, ca. 1 kilometer fra Rotterdam Centraal Station.
Kulturhuset WORM rommer produksjons- og visningslokaler for kunst fra et bredt spekter av kunstarter. I tillegg har WORM egen flerbrukssal, kafé, musikkstudioer. På onsdager og søndager er det kinovisninger i storsalen. WORM blir ikke bare brukt til kino, men også til konserter, danseforestillinger, revyer osv. Siden 2000 har WORM arrangert konserter. Konserter har blitt arrangert på totalt 3 ulike scener med varierende størrelse. Hovedscenen har kapasitet på opp til 350 personer, mens klubbscenen har plass til 150 personer. Det har kino, bibliotek, galleri og kafé i første etasje, saler, kontorer og bar i andre etasje.
Merete Skavlan

Biografi

Merete Skavlan var involvert i motstandarbeid under den andre verdenskrig. Parallelt tok hun timer i skuespillerteknikk blant annet hos  Agnes Mowinckel og Hans Jacob Nilsen.  Hun sluttet seg til den uoffiselle Stanislavskijgruppen i 1943. Medlemmer av denne gruppa grunnla Studioteatret. Hun hadde sin debut i Studiteatrets åpningsforestilling i 1945, i en Thornton Wilders skuespill Den lange julemiddagen (The Long Christmas Dinner). Hun fortsatte ved Studioteatret til 1950.
En rolle Skavlan hadde i en av Studioteatrets store suksesser, Arthur Millers Alle mine sønner, ble også hennes debutrolle i Radioteatret i 1948. Hun spilte i nesten 50 hørespillproduksjoner, og hadde blant annet hovedrollene i Tessi kan vente (Solveig von Schoultz, 1956), Eskapade (Finn Havrevold, 1960) og Historien om en liten historie (Torborg Nedreaas, 1963).
Skavlan spilte på Det norske teatret fra 1950 til 1952, på Folketeatret fra 1952 til 1959 og på Oslo Nye Teater fra 1959 til 1967. I 1960-årene medvirket hun også i flere av Fjernsynsteatrets produksjoner, blant annet som Angustias i en oppsetning av Federico García Lorcas Bernarda Albas hus, og som fru Smith i Eugene Ionescos Den skallete sangerinnen.
Skavlans regidebut var i TV-serien Den røde pimpernell, basert på en bok av Emma von Oszky i 1968. Forut for dette hadde hun gått et regikurs på Statens Teaterhøgskole under ledelse av Gerhard Knoop. Skavlans debut som sceneinstruktør var i en oppsetning av Bill Naughtons skuespill Vår og portvin på Det Norske Teatret i 1969. Som sceneinstruktør har hun stått for oppsetninger på Riksteatret, Nationaltheatret, Det norske teatret og Fjernsynsteatret.
Skavlan var også regissør for Radioteatret, blant annet for serien Jane Eyre (1975, syv deler), Ernst Orvils Balanse (1977), Elisabeth Thams' Og det ble lys (1978), Egil Haxthows Den store Charlotte (1979) og Kirsti Brun Texmos Som skip i natten (1990)). I tillegg satte hun opp barne- og ungdomsskuespill. 
Hun underviste også ved Statens Teaterhøgskole.
I årene 1984–1990 var Skavlan ansatt ved Norsk rikskringkasting som sjef for Radioteatret. I 1985 sto hun bak lanseringen av Radioteatrets Blå fugl-statuett.
Fra 1991 drev Skavlan en tid den frie gruppa Intimteatret sammen med Gerhard Knoop.
Hun døde den 2. november 2018, 98 år gammel.

Familie

Fra 1946 til 1978 var hun samboer med skuespilleren Per Sunderland, og hadde én datter med ham.
Leningradbukta

Leningradbukta er en bukt mellom isbremmene Lazarevisen og Nivlisen på Prinsesse Astrid Kyst i Dronning Maud Land. Leningradskiy Island ligger innerst i bukten. Leningradbukta ble kartlagt av Den sovjetiske antarktisekspedisjonen (SovAE) i 1959 og navngitt av dem etter byen Leningrad.